Margrete Auken (SF), 2003-12-16:
Det er en lidt sidelæns sag, jeg tager op i forbindelse med den her omdannelse af Banestyrelsen, og det skyldes, at jeg ikke rigtig ved, hvornår man ellers skulle få det gjort.
Banestyrelsen har det største ansvar for en del af de offentlige arealer i København og andre steder, hvor de kan udleje reklamekapacitet, og der står også i loven, at de skal forsvare den, og det gør de ganske rædselsfuldt - nogle steder.
Jeg stillede forleden spørgsmål om sagen og fik et formelt svar tilbage - det er bilag 19 på L 47 - om, at selvfølgelig skal Banestyrelsen overholde gældende regler.
Så er det, jeg vil spørge trafikministeren, om han også synes, at de gør det.
Nu snakker jeg ikke om, hvad der er grimt, for den her regering er jo hamrende ligeglad med, hvad der er grimt, så hvis man sætter reklamer op i den blå luft, så synes den her regering sikkert, at det er kønt.
Det er noget, der blev til under den gamle regering, og også før det, så ulykkerne er ikke begyndt under den her regering.
Jeg tror, at ministeren en dag skulle prøve at køre sammen med mig ad Vigerslev Alle - han skal være meget velkommen til det i hvert fald - hvor man kører ned i bunden af Vigerslev Alle, og så kommer man til Enghavevej, og hen over Enghavevej og banen der er der nogle meget, meget, meget, meget store skilte oppe i den blå luft.
Op til valget var der f.eks. hr. Anders Fogh Rasmussen
og »Tid til forandring« hen over det hele.
Det er så, hvad det er.
Det er helt klart et meget synligt sted at have reklamer, stort, oppe i luften.
I øjeblikket er der hen over hele foretagendet fem bare damenumser, sådan næsten bare, med sådan noget g-strengssystem.
Hen lige i hovedet på alle trafikanterne, der kommer kørende, og der er cykler, og der er fodgængere, og der er det hele.
Jeg ved fra mig nærtstående venner og bekendte, at det er ganske forvirrende.
Det er Banestyrelsens strategi, at her kan man altså sætte store reklameskilte op i hovedet på folk.
For hvis han mener det, så synes jeg, at vi skal stille et ændringsforslag om, at vi får strammet loven op.
Men der er jo ingen grund til at lave noget om, der ikke er i stykker.
Så det kan være, at det ikke er loven, der er i stykker.
Det har jeg en mistanke om at den ikke er.
Jeg har faktisk en mistanke om, at det er Banestyrelsen, der har presset den der økonomiske maskine, for det er en god reklameplads, hvis man tror på det der med reklamer op i synet på folk og især trafikanter.
Når jeg er lidt interesseret i at stille det her spørgsmål, skyldes det også, at jeg har ladet mig fortælle, at den her liberale regering har planer om yderligere at liberalisere adgangen til at reklamere alle mulige steder og ikke mindst op i hovedet på trafikanter.
Derfor kunne det være ganske gavnligt at vide, om trafikministeren mener, om bare det, der i dag foregår, er inden for gældende regler, eller hvad det er, vi har med at gøre.
Måske kender trafikministeren ikke stedet, men jeg vil sige, at der er ret mange trafikanter, der tager turen ind, som kommer til at opleve det.
For det er lige forbi Vestre Fængsel.
Så man kan jo starte der, hvis man kommer til at lave ulykker, når man skal køre ud på vejen.
Men det er ikke kun æstetikken, jeg spørger til, den er stadig væk lovreguleret.
Det er ikke blevet totalt liberaliseret endnu med æstetikken.
Jeg spørger også til færdselssikkerheden.
Hvis de bliver respekteret, så synes jeg, at vi skal gøre noget ved det og få loven strammet op.
Ikke af hensyn til æstetikken, for det ligger ikke for den her regering, men af hensyn til færdselssikkerheden.
Det ligger bestemt heller ikke for den her regering, men det vil den aldrig vedstå.